SELETUSKIRI

1.ETTEPANEKU TAUST

Finantskriisi tagajärjel on Kreekas jätkuvalt negatiivne majanduskasv ja suur likviidsusprobleem, samuti napib riigi vahendeid hädavajalikeks investeeringuteks, et elavdada majanduskasvu ja luua töökohti. Võttes arvesse Kreekas tekkinud äärmiselt rasket olukorda, teeb komisjon oma teatises „Tööhõive ja majanduskasvu uus start Kreekas” erakorralise meetmena kolm ettepanekut, mille eesmärk on tagada, et Euroopa Regionaalarengu Fondist (ERF), Euroopa Sotsiaalfondist (ESF), Ühtekuuluvusfondist ning Euroopa Merendus- ja Kalandusfondist (EMKF) saadavaid ELi rahalisi vahendeid kasutataks tulemuslikult kohapealseteks investeeringuteks ja et need jõuaksid toetusesaajateni võimalikult kiiresti. Sellega seoses teeb komisjon investeeringute koheseks elavdamiseks ettepaneku suurendada selliste rahastamisvahendite esialgseid eelmakseid, mis on kättesaadavad programmiperioodil 2014–2020 ühtekuuluvuspoliitika programmidele majanduskasvu ja tööhõive eesmärgi investeeringute raames ning EMKFi toetatavatele programmidele. Lisaks teeb komisjon ettepaneku suurendada programmiperioodi 2007–2013 lõpus programmide maksimaalseid kaasrahastamismäärasid ja maksete ülemmäära, et selleks perioodiks vastuvõetud programmide raames rahastatavate meetmete jaoks kättesaadavaid ühtekuuluvuspoliitika vahendeid kasutataks tulemuslikumalt.

2.ÕIGUSLIK ALUS, SUBSIDIAARSUS JA PROPORTSIONAALSUS

Tehakse ettepanek lisada määruse (EL) nr 1303/2013 artiklisse 134 täiendav lõige, et näha ette selliste rahastamisvahendite täiendavad esialgsed eelmaksed, mis on Kreekas kättesaadavad programmiperioodi 2014–2020 ühtekuuluvuspoliitika rakenduskavadele majanduskasvu ja tööhõive eesmärgi investeeringute raames ning EMKFist rahastatavatele programmidele. Samuti tehakse ettepanek lisada kolm täiendavat lõiget määruse (EL) nr 1303/2013 artiklisse 152, et suurendada Kreeka puhul eel- ja vahemaksete kumulatiivse kogusumma ülemmäära 100 %-ni ning lähenemiseesmärgi ja piirkondliku konkurentsivõime ja tööhõive eesmärgi programmiperioodi 2007–2013 rakenduskavade kaasrahastamismäära 100 %-ni.

3.JÄRELHINDAMISTE TULEMUSED, SIDUSRÜHMADEGA KONSULTEERIMINE JA MÕJUHINNANGUD

Väliste sidusrühmadega ei konsulteeritud.

4.MÕJU EELARVELE

Kavandatud muudatus ei too kaasa muutusi määruse (EL) nr 1311/2013 I lisas sätestatud mitmeaastase finantsraamistiku kulukohustuste ja maksete iga-aastastes ülemmäärades. Ettepanek hõlmab maksete assigneeringute toomist varasemale ajale ja ei mõjuta eelarvet programmiperioodil 2014–2020.

Euroopa Regionaalarengu Fondi, Euroopa Sotsiaalfondi ja Ühtekuuluvusfondi kulukohustuste assigneeringute jaotus aastate kaupa jääb muutumatuks.

Programmiperioodi 2007–2013 kaasrahastamismäärade tõusu ja maksete ülempiiri kaotamise otseseks katmiseks vajalikud täiendavad maksete assigneeringud on 2015. aastal 500 miljonit eurot ja täiendavate esialgsete eelmaksete jaoks vajatakse 2015. aastal samuti 500 miljonit eurot.

Kõnealuseid täiendavaid maksete assigneeringuid võib olla võimalik katta perioodi 2014–2020 programmide vahemakseteks ette nähtud maksete assigneeringutest vastavalt sellele, kui palju esitatakse vahemaksete taotlusi 2015. aastal. Maksetaotluste esitamist võivad mõjutada viivitused liikmesriikide programmi juhtivate asutuste määramisel, kuna vahemaksete taotluste esitamiseks peavad olema määratud nimetatud asutused. Komisjon jälgib olukorda ja teeb vajaduse korral asjakohased ettepanekud.

2016. aasta eelarveprojektis ei nähtud 2016. aastaks siiski ette 500 miljoni euro ulatuses täiendavaid eelmakseid. Samuti ei nähtud ette perioodi 2007–2013 programmide kaasrahastamismäärade ja maksete ülempiiri suurendamise mõju 2016. aastale. Komisjonil on seega tõenäoliselt kavas katta täiendavad maksevajadused 2016. aasta eelarveprojekti kirjaliku muutmisettepaneku kaudu, võttes arvesse liikmesriikide korrigeeritud prognoose, programmide käimasolevat vastuvõtmist ja programmi juhtivate asutuste määramise hetkeseisu.

Hinnanguline mõju aastale 2017 lisatakse järgmisesse eelarvemenetlusse.

5.MUUD KÜSIMUSED

Ettepanek hõlmab kõnealuste erakorraliste meetmete rakendamisega seotud aruandluskorda.

2015/0160 (COD)

Ettepanek:

EUROOPA PARLAMENDI JA NÕUKOGU MÄÄRUS,